ਗੋਹਾ ਗਾਲੀ ਖੇਡ
ਮੱਝ, ਗਾਂ ਦੇ ਮੈਲੇ ਨੂੰ ਗੋਹਾ ਕਹਿੰਦੇ ਹਨ। ਇਕ ਦੂਜੇ ਉੱਪਰ ਗੋਹਾ ਸੁੱਟ-ਸੁੱਟ ਕੇ ਖੇਡਣ ਨੂੰ ਗੋਹਾ ਗਾਲੀ ਖੇਡਣਾ ਕਹਿੰਦੇ ਹਨ। ਇਹ ਵਿਸ਼ਵਾਸ ਕੀਤਾ ਜਾਂਦਾ ਸੀ ਕਿ ਗੋਹਾ ਗਲੀ ਖੇਡਣ ਨਾਲ ਮੀਂਹ ਪੈ ਜਾਂਦਾ ਹੈ। ਪਹਿਲਾਂ ਸਾਰੀ ਖੇਤੀ ਮੀਂਹਾਂ ਤੇ ਨਿਰਭਰ ਸੀ। ਜੇਕਰ ਵੇਲੇ ਸਿਰ ਮੀਂਹ ਪੈ ਜਾਂਦੇ ਸਨ ਤਾਂ ਫ਼ਸਲਾਂ ਹੋ ਜਾਂਦੀਆਂ ਸਨ। ਜੇਕਰ ਵੇਲੇ ਸਿਰ ਮੀਂਹ ਨਹੀਂ ਪੈਂਦਾ ਸੀ ਤਾਂ ਕਾਲ ਪੈ ਜਾਂਦਾ ਸੀ। ਇਸ ਲਈ ਜੇਕਰ ਕਿਸੇ ਸਮੇਂ ਮੀਂਹ ਪੈਣ ਵਿਚ ਦੇਰੀ ਹੋ ਜਾਂਦੀ ਸੀ ਤਾਂ ਲੋਕ ਮੀਂਹ ਪਵਾਉਣ ਲਈ ਗੋਹਾ ਗਾਲੀ ਦੀ ਖੇਡ ਖੇਡਦੇ ਸਨ। ਮੀਂਹ ਪਵਾਉਣ ਲਈ ਜੱਗ ਕਰਦੇ ਸਨ। ਕੁੜੀਆਂ ਗੁੱਡੀ ਫੂਕਦੀਆਂ ਸਨ। ਹੋਰ ਵੀ ਕਈ ਟੂਣੇ ਕਰਦੇ ਸਨ। ਇਹ ਸਭ ਕੁਝ ਅੰਧ ਵਿਸ਼ਵਾਸ ਕਰ ਕੇ ਕੀਤਾ ਜਾਂਦਾ ਸੀ। ਹੁਣ ਲੋਕ ਜਾਗਰਤ ਹੋ ਗਏ ਹਨ। ਤਰਕਸ਼ੀਲ ਹੋ ਗਏ ਹਨ। ਮੌਸਮੀ ਚੱਕਰ ਨੂੰ ਸਮਝਦੇ ਹਨ। ਇਸ ਲਈ ਲੋਕ ਹੁਣ ਪਹਿਲੇ ਜਿਹੇ ਅੰਧ-ਵਿਸ਼ਵਾਸੀ ਨਹੀਂ ਰਹੇ। ਇਹ ਹੀ ਕਾਰਨ ਹੈ ਕਿ ਹੁਣ ਮੀਂਹ ਪਵਾਉਣ ਲਈ ਕੋਈ ਵੀ ਗੋਹਾ ਗਾਲੀ ਵੀ ਖੇਡ ਨਹੀਂ ਖੇਡਦਾ।